SIR আতঙ্কে মর্মান্তিক ঘটনা উলুবেড়িয়ায়! ঘটনাস্থলে রাজ্যের মন্ত্রী

ওয়েব ডেস্ক: ভোটার তালিকার বিশেষ নিবিড় সংশোধন (SIR) শুরুর দিনই হাওড়ার (Howrah) উলুবেড়িয়ায় (Uluberia) ঘটে গেল মর্মান্তিক ঘটনা। স্থানীয় এক যুবকের মৃত্যুকে ঘিরে এলাকায় নেমে এসেছে শোকের ছায়া, আর রাজ্যজুড়ে শুরু হয়েছে রাজনৈতিক তরজা। পরিবারের অভিযোগ, এসআইআর নিয়ে আতঙ্কেই আত্মহত্যা (Suicide) করেছেন ওই যুবক। ইতিমধ্যে মৃত যুবকের বাড়িতে গিয়ে দেখা করে এসেছেন তৃণমূল কংগ্রেসের (TMC) প্রতিনিধি দল।

জানা গিয়েছে, মৃতের নাম জহির মাল। খলিসানি গ্রাম পঞ্চায়েত এলাকার বাসিন্দা ছিলেন তিনি। ৩০ বছরের এই যুবক পেশায় ছিলেন দিনমজুর। মঙ্গলবার সকালে বাড়ির ভিতর থেকে তাঁর ঝুলন্ত দেহ উদ্ধার করে উলুবেড়িয়া থানার পুলিশ। পুলিশ সূত্রে খবর, ঘটনাস্থল থেকে কোনও সুইসাইড নোট উদ্ধার হয়নি। দেহটি ময়নাতদন্তের জন্য পাঠানো হয়েছে। পরিবারের দাবি, ভোটার কার্ডে নামের বানান ভুল নিয়ে কয়েক দিন ধরে আতঙ্কে ভুগছিলেন জহির।

আরও পড়ুন: ভিনরাজ্যে কাজে গিয়ে কফিনবন্দি হয়ে ফিরল ছেলে! শোকে পাথর পরিবার

ঘটনার পর এলাকায় উত্তেজনা ছড়িয়ে পড়ে। খবর পেয়ে ঘটনাস্থলে পৌঁছন রাজ্যের মন্ত্রী পুলক রায় ও উলুবেড়িয়া পৌরসভার চেয়ারম্যান সহ তৃণমূল নেতৃত্বরা। পরিবারের সদস্যদের সঙ্গে কথা বলেন তাঁরা। মন্ত্রী পুলক রায় জানান, ‘‘এই কঠিন সময়ে আমরা পরিবারের পাশে আছি। দল প্রয়োজনে সব রকম সাহায্য করবে।’’

এই ঘটনার পর ‘এসআইআর-আতঙ্কে’ রাজ্যে এটি পঞ্চম মৃত্যুর অভিযোগ। ভোটার তালিকার সংশোধন প্রক্রিয়া ঘিরে একের পর এক এমন ঘটনা ঘটছে রাজ্যের বিভিন্ন জেলায়। স্বাভাবিকভাবেই প্রশ্ন উঠছে, ভোটার তালিকার সংশোধন নিয়ে কি এভাবেই আতঙ্ক বাড়বে? এমন ঘটনার শেষ কোথায়? তারও উত্তর আপাতত নেই।