আদালত ভবন থেকে ঝাঁপ! আত্মঘাতী বিশেষভাবে সক্ষম কর্মী

ওয়েব ডেস্ক : চাঞ্চল্যকর ঘটনা দিল্লির (Delhi) সাকেত জেলা আদালত (Saket Court) চত্বরে। সেখানকার একটি বাড়ি থেকে ঝাঁপ দিয়ে আত্মঘাতী (Suicide) হলেন এক কর্মী। জানা যাচ্ছে, আদালত চত্বরের একটি ভবনের উঁচু তলা থেকে ওই ব্যক্তি আত্মহত্যা করেন বলে খবর। সূত্রের খবর, ওই ব্যক্তি বিশেষভাবে সক্ষম ছিলেন।

জানা গিয়েছে, ওই ব্যক্তির কাছ থেকে একটি সুইসাইড নোট (Suicide Note) উদ্ধার হয়েছে। কাজের চাপ সামলাতে না পেরেই এই সিদ্ধান্ত নিয়েছেন বলে ওই নোটে লেখা রয়েছে বলে খবর সংবাদমাধ্যম সূত্রে। আরও জানা গিয়েছে, ওই ব্যক্তি নোটে লিখেছেন, আমি কারোর সঙ্গে আত্মঘাতী হওয়ার কথা শেয়ার করিনি। এই বিশ্বাসে যে আমি এটি কাটিয়ে উঠতে পারব। কিন্তু আমি ব্যর্থ হয়েছি। আমি ৬০% প্রতিবন্ধী ব্যক্তি এবং এই কাজটি আমার জন্য খুবই কঠিন। আমি চাপের কাছে নতি স্বীকার করেছি,”।

আরও খবর : মন্দিরে কাঁড়ি কাঁড়ি বাঘছাল, বাঘনখ! ডবল ইঞ্জিন রাজ্যে কী অবস্থা দেখুন

এই ঘটনা নিয়ে সাকেত আদালতের সচিব অনিল বাসোয়া এক সাক্ষাৎকারে বলেন, “সকাল ১০টার দিকে আমরা খবর পাই যে আমাদের আদালতের কর্মী একটি মেঝে থেকে লাফিয়ে পড়েছেন। তিনি একটি সুইসাইড নোটে লিখেছেন, যেখানে তিনি কাজের চাপকে কারণ হিসেবে উল্লেখ করেছেন। পুরো বার অ্যাসোসিয়েশনও আদালতের কর্মীদের সঙ্গে দাঁড়িয়ে আছে। আমরা হরিশের জন্য ন্যায়বিচার দাবি করতে এখানে এসেছি।”

পুলিশ জানিয়েছে, মৃত ব্যক্তির নাম হরিশ সিং মাহার। ওই নোটে ওই ব্যক্তি আরও লিখেছেন, ভবিষ্যতে কোনও বিশেষভাবে সক্ষম কর্মীকে যেন হালকা কাজ দেওয়া হয়, সেই আবেদন করেছেন তিনি। জানা যাচ্ছে, এই মৃত্যুর জন্য তিনি কাউকে দায়ী করেননি। তবে এই ঘটনার ইতিমধ্যে তদন্ত শুরু করেছে পুলিশ।