অনলাইন গেমিংয়ে লক্ষ লক্ষ টাকা জলে, আত্ম*ঘাতী কিশোর

ওয়েব ডেস্ক: অনলাইন গেমের (Online Game) নেশায় ডুবছে তরুণ সমাজ। শুধুমাত্র সময় নষ্ট নয়, সেই সঙ্গে নষ্ট হচ্ছে তাজা প্রাণ। সম্প্রতি লখনউ (Lucknow) শহরে ঘটল এমন মর্মান্তিক ঘটনা। অনলাইন গেম খেলে পরিবারের সমস্ত সঞ্চয় শেষ করে নিজেকেই শেষ করল এক ষষ্ঠ শ্রেণির ছাত্র। এর জেরে শোকের চাদরে ডুবেছে গোটা পরিবার। সেই সঙ্গে অনলাইন গেমের সর্বনাশা প্রভাব নিয়ে আরও একবার চর্চা শুরু হয়েছে দেশজুড়ে।

লখনউয়ের মোহনলালগঞ্জ এলাকায় ঘটেছে এই ঘটনা। পরিবারের সঞ্চয় অনলাইন গেমে খরচ হয়ে যাওয়ার পর আত্মহত্যা (Suicide) করেছে যশ কুমার নামে এক বছর বারোর তরুণ। যশের বাবা সুরেশ কুমার যাদব পেশায় একজন রংমিস্ত্রি। দু’বছর আগে জমি বিক্রি করে তিনি ইউনিয়ন ব্যাঙ্কের শাখায় প্রায় ১৩ লক্ষ টাকা জমিয়েছিলেন। সোমবার ব্যাঙ্কের পাসবুক আপডেট করতে গিয়ে তিনি জানতে পারেন অ্যাকাউন্ট থেকে গায়েব তাঁর দীর্ঘদিনের সঞ্চয়। তা দেখে ভেঙে পড়েন সুরেশ বাবু।

আরও পড়ুন: দেবভূমে ভেঙে পড়ল মেঘ! মাঝরাতে শুরু বিপর্যয়, এখন কী অবস্থা?

পরে অনুসন্ধান করে জানা যায়, অ্যাকাউন্টের সব টাকা অনলাইন গেমে লেনদেনের মাধ্যমে খরচ হয়েছে। প্রথমে যশ এই ঘটনার দায় অস্বীকার করলেও পরে সে স্বীকার করে যে, জনপ্রিয় মোবাইল গেম ‘ফ্রি ফায়ার’ (Free Fire) খেলতে খেলতেই সব টাকা সে শেষ করে ফেলেছে। ধমক না দিয়ে ছেলেকে বোঝানোর চেষ্টা করেন সুরেশ বাবু। টিউশন শিক্ষকরাও পরিবারের পাশে দাঁড়িয়ে যশকে সাহায্য করার আশ্বাস দেন। কিন্তু কিছুক্ষণের মধ্যেই যশকে সিলিং ফ্যানের সঙ্গে ঝুলন্ত অবস্থায় পাওয়া যায়।

পরিবারের তরফে যশকে দ্রুত কমিউনিটি স্বাস্থ্য কেন্দ্রে নিয়ে যাওয়া হয়। কিন্তু ততক্ষণে সব শেষ। চিকিৎসকরা যশকে মৃত বলে ঘোষণা করেন। পুলিশ ঘটনাস্থলে পৌঁছে দেহটি ময়নাতদন্তের জন্য পাঠায়। একমাত্র ছেলেকে হারিয়ে বাকরুদ্ধ যশের মা বিমলা। গোটা পরিবার ডুবেছে শোকের ছায়া।